b'\n_START_ARTICLE_\nAmalfi\n_START_SECTION_\nHistorie\n_START_PARAGRAPH_\nAmalfi var en selvstendig bystat og en viktig handelsby ved Middelhavet mellom det 7. og det 12. \xc3\xa5rhundre. Byen nevnes f\xc3\xb8rste gang i det 6. \xc3\xa5rhundre, og ble tidlig en viktig sj\xc3\xb8fartsby som solgte korn, salt og slaver til Midt\xc3\xb8sten og kj\xc3\xb8pte silke fra Det bysantinske riket, som ble videresolgt i Europa. P\xc3\xa5 1000-tallet hadde byen en befolkning p\xc3\xa5 70 000, og konkurrerte med Pisa og Genova om \xc3\xa5 v\xc3\xa6re den ledende handelsbyen i det vestlige Middelhavet. Gjennom deler av Middelalderen var Amalfi ber\xc3\xb8mt for sine skoler for jus og matematikk._NEWLINE_I 1135 ble byen inntatt av Pisa, og gikk deretter inn i en nedgangsperiode. I 1343 ble hele den nedre delen av byen vasket vekk av en tsunami. Flodb\xc3\xb8lgen \xc3\xb8dela ogs\xc3\xa5 byens havn, som siden har hatt mindre betydning.\n_START_SECTION_\nHenrik Ibsen, Richard Wagner og andre kunstnere\n_START_PARAGRAPH_\nI dag kan byen Amalfi smykke seg av \xc3\xa5 ha v\xc3\xa6rt stedet hvor dikteren Henrik Ibsen skrev sitt verdensber\xc3\xb8mte drama Et dukkehjem. Det skjedde i l\xc3\xb8pet av sommeren og h\xc3\xb8sten 1879. Han bodde p\xc3\xa5 Hotel La Luna, p\xc3\xa5 samme sted som ogs\xc3\xa5 komponisten Richard Wagner slo seg til ro for sommeren 1881._NEWLINE_Den kjente kunstneren M.C. Escher bes\xc3\xb8kte stedet i mellomkrigstiden, og laget en tegning av byen sett ovenfra. Denne utsikten ble avfotografert omkring 1950, Bortsett fra noen f\xc3\xa5 ombygninger og reparasjoner, er byen uendret fra tegning til foto.'